### 3.      Beslutning om det videre arbejde med tema "Erhvervsudbygning" i Kommuneplan 2017

**Åbent**

Sagsnr.: 326-2017-16788       J.nr.: 01.02.03           Dokumentnr.:
326-2017-123718

**Sagstype**

Beslutning.

**Resume og sagens baggrund**

Kommuneplan 2017 sætter bl.a. fokus på kommunens muligheder
for erhvervsudbygning. Med denne sag orienteres om status på undersøgelserne,
herunder den gennemførte foroffentlighed om planlægning for erhvervsudbygning i
Kalundborg Kommune. Sagen lægger op til Økonomiudvalgets beslutning om det videre
arbejde med tema "Erhvervsudbygning" i kommuneplanrevisionen.

Kommunalbestyrelsen blev på møde den 25. januar 2017
orienteret om temaer i kommuneplanrevisionen.

**Indstillinger**

Direktøren indstiller, at:

1. Kommuneplan 2017
sigter mod at udpege perspektivområder for en fremadrettet erhvervsudbygning,
særligt mod øst for [adresse] og omkring Svebølle.

2. Kommuneplan 2017
arbejder videre med muligheden for konkret at udlægge nyt areal til
erhvervsudbygning umiddelbart øst for [adresse].

**Behandling**

Teknik- og Miljøudvalget, Økonomiudvalget.

**Sagsfremstilling**

Kommuneplanrevision 2017 behandler en række udvalgte temaer,
der dels følger op på mål i Udviklingsstrategien, dels har afsæt i den gældende
Kommuneplan 2013 og statslige interesser/krav. Temaerne behandler både by- og
landområder - herunder erhvervsudbygning, landsbyer, skovrejsning og Grønt
[adresse]. Der er fokus på såvel mulige potentialer og sammenhænge som på
konkret planlægning.

*Erhvervsudbygning*

Kommuneplanrevisionen sætter bl.a. fokus på kommunens
muligheder for erhvervsudbygning i planperioden, dvs. de kommende 12 år. Sigtet
er at udpege de mest velegnede arealer til erhvervsudvikling - under
hensyntagen til andre interesser og med blik for potentialet i ny infrastruktur
og muligheden for, at naturen kan bidrage til at skabe kvalitet i
erhvervsområderne.

Derfor undersøges perspektiverne for en fremadrettet
erhvervsudbygning særligt mod øst for [adresse] og omkring Svebølle, uden
for eksisterende byområder (dvs. nuværende landzonearealer).

Kalundborg og de større byer i kommunen har forskellige
potentialer og rummelighed ift. erhvervsudvikling. Eksempelvis har Kalundborg
brug for større, sammenhængende områder til erhvervsformål og de tungere
miljøklasser (større industri). Det er vigtigt for fremadrettet at sikre
udviklingsmulighederne for de større, arealkrævende virksomheder.

Kalundborg by har de seneste år oplevet stor efterspørgsel
på erhvervsarealer, og det har udmøntet sig i flere salg af kommunale arealer.
Det er naturligvis en positiv udvikling, men betyder samtidig, at omfanget af
arealer, som er til rådighed for ny erhvervsudbygning er reduceret væsentligt
(ca. 22 ha siden 2013). Samtidig må det forventes, at den kommende station
[adresse] vil bidrage til øget aktivitet i området.

Svebølle har potentiale som aflastningsområde for Kalundborg
for stærkt transportafhængige erhverv på vej- og jernbanenettet,  særligt i
lyset af den planlagte opgradering af rute 23 og jernbanen. Byen har fortsat
disponible arealer til både tungere og lettere erhverv, men det kan være
relevant at overveje perspektiverne for yderligere udlæg.

*Foroffentlighed*

Som led i kommuneplanrevisionen er der gennemført en
foroffentlighed, dvs. indkaldt ideer og forslag til planlægning for
erhvervsudbygning, i perioden 7. februar til 7. marts 2017 (se folder i bilag
1). Folderen skitserer undersøgelsesområder for erhvervsudvikling umiddelbart
øst for [adresse] og nord for Svebølle og angiver perspektiver for mulig
udviklingsretning mod hhv. øst og vest for de to byer.

Der er ikke modtaget bemærkninger i offentlighedsperioden.

*Statslige interesser*

Det er en statslig interesse at sikre, at der fastholdes en
klar grænse mellem land og by, og at egentlig byvækst sker i byzone eller i
direkte tilknytning til eksisterende byer, og at byvækst sker indefra og ud.
Ligeledes er det et overordnet hensyn, at der ikke inddrages mere areal til
byvækst, en der reelt er behov for.

Med regeringens forslag til moderniseret planlov er der lagt
op til skærpede regler for byvækst. Det betyder, at kommunerne fremadrettet kun
kan udlægge nyt areal til byzone, hvis der samtidig udtages et andet areal med
tilsvarende størrelse udlagt til byzone. En undtagelse til kravet er dog, hvis
der i en 12-årig periode er et dokumenteret behov for udlægning af yderligere
areal til byzone. Et nyt areal til byzone skal placeres i direkte tilknytning
til eksisterende bymæssig bebyggelse i byzone.

*Forhåndsdialog med Erhvervsstyrelsen*

Ovenstående betyder, at Erhvervsstyrelsen (statslig,
koordinerende myndighed på planlovsområdet) er en central dialog-partner for
kommunen. Derfor har administrationen den 7. april 2017, som opfølgning på den
gennemførte foroffentlighed, afholdt et forhåndsdialog-møde med embedsmænd fra
styrelsen.

Erhvervsstyrelsen oplyser overordnet, at styrelsen lægger
vægt på en naturlig byudvikling og som udgangspunkt ikke ser positivt på
udlagte "erhvervsbånd" langs motorveje. Styrelsen forholder sig som
udgangspunkt ikke konkret til udpegninger for *perspektivarealer* - med
mindre udpegningen er åbenlyst i strid med nationale interesser. Styrelsen
finder kommunens overvejelser interessante og relevante, men kan kun give
kommunen en mere klar tilbagemelding i det omfang, at kommunen fremsætter et
konkret bud på nyt arealudlæg til erhvervsudbygning.

*Anbefaling*

På denne baggrund anbefaler administrationen, at
kommuneplanrevisionen sigter mod at *udpege perspektivområder* for en
fremadrettet erhvervsudbygning, særligt øst for [adresse] og omkring
Svebølle, samt arbejder videre med muligheden for konkret at udlægge nyt areal
til erhvervsudbygning umiddelbart øst for [adresse].

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Foroffenltighed om ideer og forslag til planlægning for erhvervsudbygning i Kalundborg Kommune, 7. februar-7. marts 2017 | 326-2017-142387 |